P6_TA(2005)0119

Romanian EU:n jäsenyyshakemus

Euroopan parlamentin päätöslauselma Romanian liittymisestä Euroopan unionin jäseneksi (2005/2028(INI))

Euroopan parlamentti, joka

- ottaa huomioon Romanian 22. kesäkuuta 1995 jättämän Euroopan unionin jäsenyyshakemuksen,

- ottaa huomioon komission 1997 antaman lausunnon Romanian jättämästä Euroopan unionin jäsenyyshakemuksesta,

- ottaa huomioon komission antamat kertomukset vuosilta 1998—2004 Romanian Euroopan unioniin liittymistä koskevasta kehityksestä sekä Euroopan komission strategia-asiakirjan laajentumisprosessin edistymisestä (KOM(2004)0657 — C6-0150/2004) [1],

- ottaa huomioon 16. ja 17. joulukuuta 2004 pidetyn Brysselin Eurooppa-neuvoston kokouksen päätelmät,

- ottaa huomioon kaikki päätöslauselmansa ja aiemmat mietintönsä laajentumisprosessin alusta tähän hetkeen asti,

- ottaa huomioon ehdotuksen Romanian Euroopan unioniin liittymistä koskevasta sopimuksesta,

- ottaa huomioon Euroopan parlamentin puhemiehen ja komission puheenjohtajan välisen kirjeenvaihdon, jonka mukaan Euroopan parlamentti otetaan täysimääräisesti mukaan aina, kun harkitaan jonkin liittymissopimukseen sisällytetyn suojalausekkeen mahdollista käyttöä,

- ottaa huomioon työjärjestyksen 45 artiklan,

- ottaa huomioon ulkoasiainvaliokunnan mietinnön sekä maatalouden ja maaseudun kehittämisen valiokunnan lausunnon (A6-0077/2005),

A. toteaa, että yhteisenä tavoitteenamme on valmistella parhaalla mahdollisella tavalla Romanian liittymistä Euroopan unioniin,

B. katsoo, että edellä mainitun tavoitteen saavuttamiseksi toteutettujen ponnistelujen on merkittävä sitä, että viranomaisten poliittinen tahto vastaa Romanian työmarkkinaosapuolten toimia ja Romanian yhteiskunnan laajamittaista tukea,

C. toteaa, että Romania on ennen unioniin liittymistä tehnyt hämmästyttäviä uudistuksia ottaen huomioon varsin voimakkaan taantuman, joka sen on täytynyt kuroa umpeen talouselämän alalla sekä yhteiskunnallisella ja poliittisella alalla,

D. katsoo, että on syytä tunnustaa Romanian valtavat ponnistelut muutosprosessissa, mutta lisää, että tämä on ennen kaikkea maan väestön ansiota, sillä se on käynyt läpi erittäin kärsivällisesti ennennäkemättömän kurinalaisia poliittisia ja taloudellisia muutoksia,

E. katsoo, että EU:n jäsenyyttä koskevat näkymät ovat toimineet eräänlaisena muutoksia aikaansaavana katalysaattorina ja yhdistäneet suurimman osan maan poliittisista voimista osallistumaan yhteiseen hankkeeseen, josta on tullut Romanian strateginen tavoite,

F. toteaa, että Romanian edistys on mahdollistanut liittymisneuvottelujen loppuunsaattamisen, mutta katsoo, että olemassa olevien puutteiden korjaamista on seurattava ennen unioniin liittymistä ja sen jälkeen; mainittuja puutteita käsiteltiin Romanian kehitystä koskevassa komission kertomuksessa vuodelta 2004 ja Euroopan parlamentin 16. joulukuuta 2004 antamassa päätöslauselmassa Romanian edistymisestä Euroopan unioniin liittymisen valmisteluissa [2]; erityisiä ponnisteluja tarvitaan oikeus- ja sisäasioissa korruption ja järjestäytyneen rikollisuuden torjumiseksi sekä rajavalvonnan parantamiseksi; kilpailun alalla tarvitaan valtiontukeen liittyviä ponnisteluja, ja ympäristökysymyksissä on toteutettava toimia lainsäädännön täytäntöönpanemiseksi kaikilla aloilla; lisäksi horisontaalista lainsäädäntöä on yhdenmukaistettava,

G. katsoo, että jos edellä mainittuihin tavoitteisiin päästään, Romania voinee vastata neuvotteluissa käydyistä sitoumuksista ja kykenee täyttämään liittymissopimuksen velvoitteet, jotta maasta tulisi EU:n jäsenvaltio vuonna 2007 asetetun aikataulun mukaisesti;

1. panee tyytyväisenä merkille Eurooppa-neuvoston 16.— 17. joulukuuta 2004 tekemän päätöksen saattaa päätökseen liittymisneuvottelut Romanian kanssa ja näin ollen lopettaa neljä vuotta kestäneet neuvottelut sekä useita vuosia kestäneet valmistelut, jotka ovat muuttaneet huomattavasti Romanian sosiaalipoliittista, taloudellista ja kulttuurista toimintaa siten, että on luotu edellytyksiä dynaamiselle muutos- ja kehitysprosessille;

2. korostaa, että EU:n jäsenyyttä koskevat näkymät ovat myötävaikuttaneet vahvasti niihin uudistuksiin ja ponnisteluihin, joita Romania on toteuttanut ja että ne ovat auttaneet maan modernisoinnissa ja demokratisoinnissa, mutta toteaa, että tämä prosessi on vielä pahasti kesken;

3. korostaa, että hallituksista riippumattomilla järjestöillä ja muilla kansalaisyhteiskunnan toimijoilla on ollut vuodesta 1990 lähtien korvaamaton asema Romanian demokratisoitumisprosessissa, korruption torjunnassa, lehdistön vapauden suojelussa ja riippumattoman oikeuslaitoksen edistämisessä;

4. on tyytyväinen, että vuonna 1997 aloitettu talouselämän ja sen rakenteiden uudistus on johtanut taloudellisen suorituskyvyn olennaiseen parantumiseen sekä tehokkaan markkinatalouden toteutumiseen laajamittaisten rakenneuudistusten ansiosta; katsoo kuitenkin, että makrotaloudellista vakautta on lujitettava entisestään, jotta Romania voi vastata kilpailusta johtuviin paineisiin sekä markkinavoimien haasteisiin unionissa; kehottaa Romanian viranomaisia jatkamaan edelleen ponnistelujaan talousvajeen hoitamiseksi, jos Romania haluaa päästä asettamiinsa inflaatiotavoitteisiin sekä korjata vaihtotaseen alijäämäänsä; kehottaa Romanian viranomaisia jatkamaan yksityistämis- ja rakenneuudistusprosessia etenkin teräsalalla;

5. muistuttaa, että Romanian on tehtävä parhaansa korjatakseen ne puutteet, jotka mainitaan komission viimeisimmässä edistystä koskevassa selonteossa sekä Euroopan parlamentin 16. joulukuuta 2004 antamassa päätöslauselmassa, jotta Romania voisi vastata sitoumuksistaan liittymisneuvottelujen yhteydessä sekä täyttää liittymiskriteerit ja tulla unionin jäseneksi vuonna 2007 asetetun aikataulun mukaisesti;

6. painottaa tässä yhteydessä seuraavia seikkoja:

- hallinnolliset ja lainsäädännölliset uudistukset on toteutettava siten, että julkisen alan hallinto ja oikeuslaitos voivat tukea toisiansa ja toimia tehokkaasti, avoimesti ja riippumattomasti; poikkeusasetusten käyttöä on entisestään rajoitettava,

- korruptiota on edelleen torjuttava ja etenkin estettävä korkean tason korruptiota, joka viimeaikaisista toimista huolimatta heikentää Romanian sosioekonomista ja poliittista elämää ja tahraa Romanian mainetta kansainvälisissä yhteyksissä,

- unionin tulevien ulkorajojen ja muuttovirtojen valvonta on taattava ja ihmiskauppa ja salakuljetus on estettävä;

- tiedotusvälineiden täydellinen riippumattomuus on taattava ja mielipiteenvapautta on kunnioitettava täysin,

- paikallisia ja alueellisia hallintomuotoja on lujitettava sen varmistamiseksi, että yhteisön lainsäädäntöä voidaan panna täytäntöön asianmukaisella tavalla näillä tasoilla; toteaa, että ns. hyviä hallintokäytänteitä, sekä asianmukaista hallintokulttuuria ja eettisten periaatteiden kunnioittamista julkisen hallinnon alalla on tuettava,

- vähemmistöjä on kunnioitettava, ne on tunnustettava ja niitä on tuettava, tavoitteena niihin kohdistuvan väkivallan ja syrjinnän kaikkien ilmenemismuotojen kitkeminen;

- lastensuojelua koskeva 1. tammikuuta 2005 voimaan tullut lainsäädäntö on pantava täytäntöön; kansainvälisiin adoptioihin on kiireellisesti löydettävä ratkaisu ja vammaisten ja mielisairaalapotilaiden tilannetta on olennaisesti parannettava,

- uutta valtiontukia koskevaa lakia on sovellettava asianmukaisesti ja avoimesti ja Romanian kilpailuviraston on toteutettava tämän tuen tiukka valvonta Eurooppa-sopimuksen määräysten ja Romanian neuvotteluissa antamien sitoumuksien mukaisesti,

- ympäristönsuojeluasiat edellyttävät asianmukaisia investointeja ja suurempaa valppautta teollisuussaasteiden, jätehuollon, jätevesien käsittelyn, kemiallisten aineiden ja muuntogeenisten organismien aiheuttamien riskien vuoksi;

7. panee myös merkille, että huolimatta Romanian vakaasta ja jossain määrin ennustettavissa olevasta teollisuuspolitiikasta, sen hallinnollinen kapasiteetti on vajavaista ja estää asianmukaisten teollisuustoimien täytäntöönpanon; katsoo, että on yhtä tarpeellista ja kiireellistä poistaa investointien tiellä olevat rakenteelliset esteet kuten liiallinen byrokratia ja epävakaa lainsäädäntöympäristö; toteaa lisäksi, että pk-yrityksiä koskevan tehokkaan strategian varmistaminen edellyttää väistämättä instituutioiden lujittamista;

8. katsoo, että lisäksi on välttämätöntä ja kiireellistä harjoittaa aktiivista politiikkaa energiahuollon turvaamiseksi, sillä tehottomien lämmitysjärjestelmien purkaminen ja kannattamattomien hiilikaivosten sulkeminen ovat tärkeimpiä haasteita, jotka edellyttävät sosiaalisia toimia työllisyysongelman ratkaisemiseksi;

9. pitää myönteisenä, että lehdistön vapaus ja tiedotusvälineiden riippumattomuus ovat Romanian uuden hallituksen tärkeimpiä tavoitteita, ja toteaa tyytyväisenä, että hallitus on ilmoittanut tekevänsä lopun selektiivisestä julkisen mainonnan järjestelmästä, jota käytettiin tiedotusvälineiden poliittisessa valvonnassa, ja panee lisäksi merkille, että uuden lainsäädännön laatimisessa on mukana media-alan tarkkailijoita, jotta järjestelmään saadaan mukaan avoimuus ja tilintekovelvollisuus;

10. panee merkille Romanian uuden hallituksen kunnianhimoisen ohjelman ja on tyytyväinen hallituksen päättäväisiin toimiin kiirehtiä liittymisvalmisteluja ja tukea niitä uudistuksia, joilla tähdätään Romanian kansalaisten hyvinvoinnin lisäämiseen ja elintason parantamiseen;

11. toteaa ilahtuneena, että romanialaisten lasten, romanilapset mukaan luettuina, koulutustilanteessa on tapahtunut edistystä (koulut, infrastruktuuri ja laitteisto), ja kehottaa Romanian viranomaisia säilyttämään tämän alan ensisijaisen aseman erityisesti parantamalla opettajien ammatillista pätevyyttä ja palkkausta;

12. toteaa, että sosiaalisen syrjäytymisen torjunnassa sekä sosiaaliturvalainsäädännön alalla on edistytty mutta katsoo, että on toimittava tehokkaammin köyhyyden vähentämiseksi sekä lujitettava edelleenkin varsin heikkoa taloudellista ja sosiaalista yhteenkuuluvuutta maassa;

13. pitää myönteisenä, että Romania allekirjoitti "Romanivuosikymmenen julistuksen", ja tunnustaa Romanian sitoutumisen romanien integroimiseksi siten, että hyväksytään syrjinnän vastainen lainsäädäntö, mutta kehottaa panemaan tehokkaammin täytäntöön toimet koulutuksellisen eriarvoisuuden, oppilaiden sijoittamisen väärin perustein henkisesti jälkeenjääneiden kouluun tai heidän koulunkäyntinsä keskeyttämisen, julkisten ja sosiaalisten palvelujen saantiin liittyvien vaikeuksien, korkeiden työttömyyslukujen ja heikkotasoisten asuinolojen torjumiseksi, sekä toimia, joilla pyritään romaniyhteisön ottamiseen aktiivisesti mukaan näiden tavoitteiden saavuttamiseen;

14. huomauttaa, että vähemmistöjen suojelun yleisestä parantumisesta huolimatta lisätoimia on toteutettava unkarilaisen vähemmistön suojelun varmistamiseksi toissijaisuus- ja itsehallintoperiaatetta kunnioittaen;

15. tukee komission hyvin tarkkaa seurantaa, joka koskee Romanian toteuttamia toimia sen neuvottelujen aikana hyväksymien sitoumusten täyttämiseksi; katsoo, että tällainen seuranta on välttämätöntä ja että se on tehokas keino määritellä puutteet ja että nämä puutteet on pyrittävä korjaamaan mahdollisimman pian hyödyntämällä kaikkia tarvittavia henkilöresursseja ja aineellisia resursseja; kehottaa komissiota huolehtimaan siitä, että eri rahoitusvälineistä (Phare, Sapard ja Ispa) myönnetyt resurssit käytetään mahdollisimman tarkoituksenmukaisesti ja tehokkaasti;

16. kehottaa Romanian viranomaisia säätämään selkeät ja tulevat tarpeet huomioonottavat säännöt, jotka koskevat geneettisesti muunnettujen lajikkeiden tarkoituksellista levittämistä ympäristöön, jotta estetään ristiriidat geneettisesti muunnettuja organismeja koskevan yhteisön säännöstön kanssa liittymishetkellä;

17. korostaa, että elintarvikehygieniaa koskevan yhteisön uuden lainsäädännön täytäntöönpanon tarkoituksena on ainoastaan suojella kuluttajia ja varmistaa elintarvikkeiden laatu, eikä se saisi merkitä elintarvikejalostusteollisuuden tarkoituksellista rakenteellista keskittymistä; kannustaa Romanian hallitusta hyödyntämään Sapard-varoja tuotannon monipuolistamiseen ja tukemaan hajautettua ja korkealaatuista elintarviketuotantoa;

18. toivoo, että yhteisen kalastuspolitiikan täytäntöönpanon mahdollistamiseksi kaikilla aloilla asiasta vastaavat hallintoviranomaiset ja alalla toimivat ammattilaiset voivat toteuttaa tarvittavat valmistelut siten, että niille myönnetään vaadittavat henkilöresurssit ja rahoitusvälineet ja erityisesti siten, että Sapard-ohjelmaan sisältyvät hankkeet pannaan täytäntöön;

19. korostaa, että Romanian ja komission on asettaessaan ensisijaiset tavoitteet jäsenyyttä edeltävää rahoitusta ja rakennerahastoja koskevien strategisten puitteiden yhteydessä kiireellisesti myönnettävä tarvittavat varat psykiatrisissa hoitolaitoksissa olevien potilaiden ja asukkien elinolojen ja hoidon parantamiseksi;

20. on huolissaan ympäristölukua koskevien neuvottelujen yhteydessä sovituista pitkistä siirtymäajanjaksoista ja kehottaa komissiota ja Romanian viranomaisia ryhtymään toimiin parantaakseen huomattavasti ympäristöalan hallinnollista kapasiteettia; toistaa lisäksi olevansa huolestunut suunnitellusta kullankaivuuhankkeesta Rosia Montanassa ja vaatii perusteellista ympäristöarviointia, jotta hankkeeseen liittyvät riskit voidaan arvioida, erityisesti liittyen mahdollisiin syanidijätteisiin ja kaivoksen sulkemisen jälkeisiin kunnostustoimiin;

21. aikoo edelleen seurata tiiviisti prosessia kohti Romanian liittymistä EU:hun tammikuussa 2007 ja pyytää, että komissio antaa sille säännöllisin väliajoin tietoja siitä, kuinka Romanian viranomaiset noudattavat liittymissopimuksen yhteydessä tehtyjä sitoumuksia erityisesti korruption torjunnan, ympäristökysymysten, oikeus- ja sisäasioiden sekä kilpailun aloilla; korostaa hyväksyvänsä liittymissopimuksen sillä ehdolla, että neuvosto ja komissio ottavat Euroopan parlamentin täysimääräisesti mukaan päätöksentekoon, mikäli liittymissopimukseen sisältyviä suojalausekkeita on käytettävä Romanian liittymisen yhteydessä;

22. muistuttaa, että mahdollista suojalausekkeiden soveltamista ei tule pitää rangaistuksena vaan mekanismina, joka antaa Romanialle riittävästi aikaa valmistautua maan liittymiseen unioniin sisämarkkinoilla siten, että se sujuu kitkattomasti niin Romanian kuin yhteisönkin toteuttaman politiikan osalta, koska on jäsenvaltioiden ja ehdokasvaltioiden yhteisten etujen mukaista, että nämä alat toimivat asianmukaisesti, millä on välitön vaikutus kansalaisten hyvinvointiin;

23. on vakuuttunut, että Romanian EU-jäsenyydellä on Euroopan rakentamisen kannalta kulttuuria ja politiikkaa edistävä vaikutus ja etenkin Balkanin alueen vakauttamisen sekä uuden eurooppalaisen naapuruuspolitiikan kannalta;

24. toteaa, että ehdokasvaltion kansan tuella ja sitoutuneisuudella on ratkaiseva merkitys, jotta unioniin liittyminen onnistuisi; kehottaa Romanian viranomaisia ja kansalaisjärjestöjä toteuttamaan kattavan, harkitun ja objektiivisen, unionia ja sen tavoitteita sekä EU:n jäsenyyden hyötyjä ja siihen liittyviä velvoitteita koskevan tiedotuskampanjan, jotta Romanian kansalaiset ovat täysin tietoisia valinnastaan ja osallistuvat parhaalla mahdollisella tavalla meneillään oleviin valmisteluihin; kehottaa samanaikaisesti komissiota myöntämään asianmukaiset varat sellaisten tiedotuskampanjoiden rahoittamiseen, joiden avulla parannetaan yleistä tietoisuutta Romanian (ja Bulgarian) liittymisestä;

25. korostaa, että Romanian EU:n jäsenyyttä ei pidä nähdä itsetarkoituksena vaan mahdollisuutena myötävaikuttaa Euroopan integraatiokehitykseen, ja sillä pyritään edistämään rauhaa ja unionin arvoja sekä luomaan solidaarisuuden ja hyvinvoinnin alue siten, että unionin jäsenyyden mukanaan tuomat edut hyödyttävät kaikkia jäsenvaltioita ja kansalaisia;

26. antaa puoltavan lausuntonsa liittymissopimuksen allekirjoittamiselle huhtikuussa 2005 ja odottaa voivansa vastaanottaa keskuuteensa 35 romanialaista parlamentin tarkkailijaa;

27. kehottaa puhemiestä välittämään tämän päätöslauselman neuvostolle ja komissiolle sekä jäsenvaltioiden ja Romanian hallituksille ja parlamenteille.

[1] Ei vielä julkaistu virallisessa lehdessä.

[2] Hyväksytyt tekstit, P6_TA(2004)0111.

--------------------------------------------------